વીસમી સદીની શરૃઆતમાં માંડવીથી આફ્રિકાનું અંતર કાપતાં દેશી બનાવટના વહાણને દોઢ- બે મહિના જેટલો સમય લાગતો હતો. આ મુસાફરી સલામત રીતે પાર પડે તે માટે ખલાસીઓ આફ્રિકા પાસે આવેલા એક નાનકડા ટાપુ પરના શિકોતર માતાને નાનું વહાણ અર્પણ કરતાં. વહાણની મુસાફરી વખતે જ કોઈ ખારવો માતાજી માટે નાનું વહાણ બનાવતો અને વહાણ જ્યારે શિકોતર માતાના ટાપુ પાસેથી પસાર થાય ત્યારે તેને દરિયામાં અર્પણ કરાતું.